প্যালেস্টাইন সংগঠনকে সন্ত্রাসবাদী তকমা, বিক্ষোভ ইংল্যান্ডে

ওয়েব ডেস্ক : প্যালেস্টাইন (Palestine) সংগঠনকে সন্ত্রাসবাদী তকমা। এর জেরে উত্তাল হয়ে উঠল ইংল্যান্ড (England)। সে দেশের বিভিন্ন প্রান্তে বহু মানুষ রাস্তায় বিক্ষোভে নামছেন। জানা গিয়েছে, ঘটনায় পুলিশ শতাধিক বিক্ষোভকারীকে গ্রেফতার করেছে পুলিশ।

সূত্রের খবর, প্যালেস্টাইনপন্থী সংগঠন ‘প্যালেস্টাইন অ্যাকশান’কে (Palestine Action) সন্ত্রাসবাদী তকমা দিয়েছে ইংল্যান্ড সরকার। গত ৫ জুলাই থেকে নিষিদ্ধ করা হয়েছে এই সংগঠনকে। এর প্রতিবাদে ব্রিটেনের বিভিন্ন জায়গায় প্রতিবাদে নেমেছেন হাজার হাজার মানুষ। জানা যাচ্ছে, লন্ডন, ম্যাঞ্চেস্টার, এডিনবার্গ, ব্রিস্টল এবং ট্রুরোতে কিয়ের স্টারমারের সরকারের সিদ্ধান্তের বিরুদ্ধে প্রতিবাদে নামেন বহু প্যালেস্তিনীয় সমর্থক। তার কারণে সন্ত্রাস আইন ২০০০-এর অধীনে অনেককে গ্রেফতার করেছিল পুলিশ। সেই পদক্ষেপের বিরুদ্ধে বিক্ষোভে নেমেছেন বহু প্যালেস্তিনীয়।

গত শনিবার গান্ধী মূর্তির পাদদেশে প্যালেস্তিনীয় সমর্থকরা বিক্ষোভ দেখান বলে জানা গিয়েছে। এমনকি বিক্ষেভকারীদের ব্যাগেও তল্লাশি চালানো হয় বলে অভিযোগ। এর পরেই বেশ কয়েকজন প্যালেস্তিনীয়কে গ্রেফতার করা হয় বলে অভিযোগ। প্যালেস্টাইনপন্থীরা এ নিয়ে অভিযোগ করেছেন, প্যালেস্তাইনে যে গণহত্যা চালাচ্ছে ইজরায়েল, তার সঙ্গে জড়িত ইংল্যান্ড সরকার। তবে এ নিয়ে মুখ খুললেই চুপ করিয়ে দেওয়া হচ্ছে।

উল্লেখ্য, ২০২৩ সালের ৭ অক্টোবর। ইজরায়েলের (Israel) উপর হামলা চালিয়েছিল হামাস (Hamas)। সেই ঘটনায় মৃত্যু হয়েছিল বহু মানুষের। এমনকী পণবন্দি করা হয়েছিল বেশ কিছু ইজরায়েলিকে। এর পরেই হামাস নিধনে নেমেছে ইজরায়েলের সেনা। যার জেরে গাজায় (Gaza) ৬০ হাজারের বেশি মানুষের মৃত্যু হয়েছে বলে অভিযোগ। এর মধ্যে পুরো গাজা দখলের হুমকি দেওয়া হয়েছিল ইজরায়েলের তরফে। তা নিয়ে গোটা বিশ্ব প্রতিবাদ জানাচ্ছে। এর মাঝেই প্যালেস্টাইন সংগঠনকে সন্ত্রাসবাদী তকমা দিয়েছে ইংল্যান্ড সরকার। তারই প্রতিবাদ করতে গিয়ে ইংল্যান্ডে গ্রেফতার হয়েছেন বহু প্যালেস্তিনীয়।